b'\n_START_ARTICLE_\nMatej Cigale\n_START_SECTION_\n\xc5\xbdivljenjepis\n_START_PARAGRAPH_\nCigale, ki je bil eden najvplivnej\xc5\xa1ih slovenskih jezikoslovcev v 19. stoletju, je ljudsko \xc5\xa1olo obiskoval na \xc4\x8crnem Vrhu (1830), gimnazijo v Gorici (do 1841), teologijo je \xc5\xa1tudiral v Ljubljani (1841), pravo pa v Gradcu (do 1843) in Dunaju, kjer je leta 1846 \xc5\xa1tudij kon\xc4\x8dal. Do konca leta 1847 je bil sodni praktikant v Gorici (tribunale civico-provinciale), napravil ob novem letu 1848 izpit za sodnika, zapustil dr\xc5\xbeavno slu\xc5\xbebo in bil od 1. julija 1848 do srede septembra 1849 v Ljubljani tajnik Slovenskega dru\xc5\xa1tva in urednik Slovenije. Leta 1850 se je vrnil na Dunaj, kjer je do smrti delal v uredni\xc5\xa1tvu dr\xc5\xbeavnega zakonika in dosegel naslov vladnega svetnika.\n_START_SECTION_\nDelo\n_START_PARAGRAPH_\nLeta 1853 je uredil slovenski del Juridisch-politische Terminologie f\xc3\xbcr die slavischen Sprachen \xc3\x96sterreichs in pripravil za tisk Ma\xc5\xbegon-Krajn\xc4\x8dev prevod ob\xc4\x8dega dr\xc5\xbeavljanskega zakonika. S temi deli in mnogimi strokovnimi \xc4\x8dlanki v Slovenskem pravniku je postavil temelje slovenski pravni terminologiji in strokovnemu jeziku nasploh. Kot strokovni ocenjevalec je vplival tudi na jezik v \xc5\xa1olskih u\xc4\x8dbenikih. Ves \xc4\x8das se je ukvarjal z vpra\xc5\xa1anji slovenskega knji\xc5\xbenega jezika. V raznih \xc4\x8dasopisih (Slovenski glasnik, Novice) je objavljal razprave o pravopisu, sklanjatvi in oblikoslovju. Zaradi dobrega poznavanja sloven\xc5\xa1\xc4\x8dine in terminologije so mu zaupali uredni\xc5\xa1tvo Wolfovega nem. - slov. slovarja. Rokopis, ki so ga pripravljali nad 50 let, je prevzel 1854 in ga dopolnil in dodelal tako, da je Deutch-slovenisches W\xc3\xb6rterbuch iz\xc5\xa1el leta 1860. To je bil prvi ve\xc4\x8dji slovenski tiskani slovar. Kot dopolnilo k slovarju je izdal \xc5\xa1e Znanstveno terminologijo s posebnim ozirom na srednja u\xc4\x8dili\xc5\xa1\xc4\x8da, ki velja za prvi slovenski terminolo\xc5\xa1ki slovar._NEWLINE_Po njem se imenuje Cigaletova ulica v Ljubljani.'